Pasiūlymas TARYBOS REGLAMENTAS kuriuo dėl tam tikrų paprastųjų vilkešerių žvejybos galimybių iš dalies keičiamas Reglamentas (ES) 2015/104 /* COM/2015/041 final - 2015/0025 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Tarybos reglamentu (ES) 2015/104 2015 metams nustatomos tam tikrų žuvų išteklių ir žuvų išteklių grupių žvejybos galimybės, taikomos Sąjungos vandenyse žvejojantiems laivams ir kai kuriuose Sąjungai nepriklausančiuose vandenyse žvejojantiems Sąjungos laivams. Šios žvejybos galimybės jų galiojimo laikotarpiu paprastai keliskart iš dalies keičiamos. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Netaikoma. 3. TEISINIAI PASIŪLYMO ASPEKTAI Siūlomais pakeitimais siekiama iš dalies pakeisti Reglamentą (ES) 2015/104, kaip išdėstyta toliau. Reglamento (ES) 2015/104 (COM(2014) 670) pasiūlyme Komisija nustatė paprastųjų vilkešerių (Dicentrarchus labrax) apsaugos šiaurės rytų Atlante priemones. 2014 m. birželio mėn. Tarptautinė jūrų tyrinėjimo taryba (angl. santrumpa ICES) išleido mokslinę rekomendaciją dėl šių išteklių, kurių būklė nuo 2012 m. sparčiai blogėja. Be to, Žuvininkystės mokslo, technikos ir ekonomikos komitetas (angl. santrumpa STECF) nusprendė, kad dabartinės nacionalinės paprastųjų vilkešerių apsaugos priemonės yra neveiksmingos. Paprastieji vilkešeriai vėlai bręsta ir lėtai auga. Šių išteklių žuvų mirtingumas dėl žvejybos šiuo metu yra keturis kartus didesnis nei tas, kuriam esant būtų užtikrintas didžiausias galimas tausios žvejybos laimikis (DTL, angl. santrumpa MSY). Komisijos pasiūlyme nustatyta sužvejoti leidžiamo šių žuvų kiekio riba žvejams mėgėjams – vadinamoji dienos riba vienam asmeniui (angl. bag limit) – ir šių žuvų komercinės žvejybos reguliavimo priemonės. Taryba nusprendė šių priemonių neįtraukti į Tarybos reglamentą (ES) 2015/104. Šiuo metu Komisija, remdamasi Europos Parlamento ir Tarybos reglamento (ES) Nr. 1380/2013 dėl bendros žuvininkystės politikos (pagrindinio BŽP reglamento) 12 straipsniu, priima priemones, skirtas paprastųjų vilkešerių mirtingumui dėl žvejybos šiaurės rytų Atlante skubiai sumažinti. Šios priemonės skirtos komercinei paprastųjų vilkešerių žvejybai reguliuoti. Atsižvelgiant į mėgėjų žvejybos poveikį šios rūšies žuvų mirtingumo dėl žvejybos lygiui, 2015 m. žvejybos galimybių reglamente turi būti nustatyta sužvejoti leidžiamo šių žuvų kiekio riba žvejams mėgėjams. 2015/0025 (NLE) Pasiūlymas TARYBOS REGLAMENTAS kuriuo dėl tam tikrų paprastųjų vilkešerių žvejybos galimybių iš dalies keičiamas Reglamentas (ES) 2015/104 EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 43 straipsnio 3 dalį, atsižvelgdami į Europos Komisijos pasiūlymą, kadangi: (1) Tarybos reglamente (ES) 2015/104[1] nėra nustatyta paprastųjų vilkešerių (Dicentrarchus labrax) žvejybos šiaurės rytų Atlante galimybių; (2) 2014 m. birželio mėn. Tarptautinė jūrų tyrinėjimo taryba (angl. santrumpa ICES) išleido mokslinę rekomendaciją dėl šiaurės rytų Atlanto paprastųjų vilkešerių išteklių ir patvirtino, kad šių išteklių būklė nuo 2012 m. sparčiai blogėja. Be to, Žuvininkystės mokslo, technikos ir ekonomikos komitetas (angl. santrumpa STECF) įvertino dabartines nacionalines paprastųjų vilkešerių apsaugos priemones ir nusprendė, kad jos neveiksmingos. Paprastieji vilkešeriai vėlai bręsta ir lėtai auga. Paprastųjų vilkešerių mirtingumas dėl žvejybos šiaurės rytų Atlante šiuo metu yra keturis kartus didesnis nei tas, kuriam esant būtų užtikrintas didžiausias galimas tausios žvejybos laimikis (DTL, angl. santrumpa MSY); (3) Komisija, remdamasi Europos Parlamento ir Tarybos reglamento (ES) Nr. 1380/2013[2] 12 straipsniu, priėmė skubias priemones, skirtas paprastųjų vilkešerių mirtingumui dėl tam tikros komercinės žvejybos sumažinti; (4) mėgėjų žvejyba taip pat smarkiai prisideda prie šių išteklių žuvų mirtingumo dėl žvejybos lygio. Todėl tikslinga nustatyti žvejybos galimybes, grindžiamas žuvų skaičiaus, kurį žvejai mėgėjai gali sužvejoti per dieną, riba. Mėgėjų žvejyba gali būti įvairi – vykdoma iš mėgėjų žvejybos laivo arba nuo kranto; (5) kadangi šia dienos riba papildomos skubios priemonės, kurias Komisija priėmė taikyti tam tikrai komercinei žvejybai, šis reglamentas turėtų įsigalioti septintą dieną po jo paskelbimo; (6) todėl Tarybos reglamentas (ES) 2015/104 turėtų būti atitinkamai iš dalies pakeistas, PRIĖMĖ ŠĮ REGLAMENTĄ: 1 straipsnis Reglamentas (ES) 2015/104 iš dalies keičiamas taip: (1) 2 straipsnis pakeičiamas taip: „2 straipsnis Taikymo sritis 1. Šis reglamentas taikomas šiems laivams: a) Sąjungos laivams; b) trečiųjų šalių laivams Sąjungos vandenyse. 2. Taikant šio reglamento 11a straipsnį, reglamentas taikomas ir mėgėjų žvejybai.“ (2) 3 straipsnis papildomas šiuo m punktu: „m) mėgėjų žvejyba – nekomercinė jūrų vandens gyvųjų išteklių žvejybos veikla, pvz., poilsio, turizmo arba sporto tikslais.“ (3) Įterpiamas šis 11a straipsnis: „11a straipsnis Mėgėjiška paprastųjų vilkešerių žvejyba šiaurės rytų Atlante Užsiimant mėgėjų žvejyba ICES IVb, IVc, VIIa, VIId, VIIe, VIIf, VIIg, VIIh, VIIj ir VIIk kvadratuose vienam asmeniui leidžiamas laimikis – ne daugiau kaip trys paprastieji vilkešeriai per dieną.“ (4) Reglamento (ES) 2015/104 I priedas iš dalies keičiamas pagal šio reglamento priedą. 2 straipsnis Šis reglamentas įsigalioja septintą dieną po jo paskelbimo Europos Sąjungos oficialiajame leidinyje. Šis reglamentas privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas [1] 2015 m. sausio 19 d. TARYBOS REGLAMENTAS (ES) 2015/104, kuriuo 2015 metams nustatomos tam tikrų žuvų išteklių ir žuvų išteklių grupių žvejybos galimybės, taikomos Sąjungos vandenyse žvejojantiems laivams ir kai kuriuose Sąjungai nepriklausančiuose vandenyse žvejojantiems Sąjungos laivams, iš dalies keičiamas Reglamentas (ES) Nr. 43/2014 ir panaikinamas Tarybos reglamentas (ES) Nr. 779/2014. [2] 2013 m. gruodžio 11 d. EUROPOS PARLAMENTO IR TARYBOS REGLAMENTAS (ES) Nr. 1380/2013 dėl bendros žuvininkystės politikos, kuriuo iš dalies keičiami Tarybos reglamentai (EB) Nr. 1954/2003 ir (EB) Nr. 1224/2009 bei panaikinami Tarybos reglamentai (EB) Nr. 2371/2002 ir (EB) Nr. 639/2004 bei Tarybos sprendimas 2004/585/EB. PRIEDAS prie Tarybos reglamento, kuriuo dėl tam tikrų žvejybos galimybių iš dalies keičiamas Reglamentas (ES) 2015/104, pasiūlymo Reglamento (ES) 2015/104 I priedas iš dalies keičiamas taip: 1. Pirmoje lentelėje („Lotyniškų ir bendrinių pavadinimų atitikmenų lentelė“) po Deania calcea skirto įrašo įterpiamas šis įrašas: „Dicentrarchus labrax || BSS || paprastasis vilkešeris“. 2. Antroje lentelėje („Bendrinių ir lotyniškų pavadinimų palyginimo lentelė“) po apvaliajai rajai skirto įrašo įterpiamas šis įrašas: Paprastasis vilkešeris || BSS || Dicentrarchus labrax“.